efsyn.gr

Η ηγέτης του Χονγκ Κονγκ, Κάρι Λαμ, ανακοίνωσε την απόσυρση του νομοσχεδίου (για την έκδοση υπόπτων από το Χονγκ Κονγκ για να δικασθούν στην Κίνα) που βύθισε την πρώην βρετανική αποικία στην χειρότερη πολιτική κρίση εδώ και δεκαετίες.

Σύμφωνα με το Reuters που επικαλείται πηγή που γνωρίζει το ζήτημα, η Κάρι Λαμ ανακοίνωσε την απόσυρση του νομοσχεδίου σε συνάντηση των φιλοκυβερνητικών βουλευτών και των αντιπροσώπων του κινεζικού νομοθετικού σώματος, του Εθνικού Λαϊκού Κογκρέσου, και αργότερα σήμερα αναμένεται να προβεί και σε δημόσια ανακοίνωση.

Μια ανώτερη κυβερνητική πηγή επιβεβαίωσε νωρίτερα την πληροφορία του Reuters για την επικείμενη απόσυρση.

Ωστόσο, η Λαμ απέρριψε το ενδεχόμενο να γίνουν δεκτά άλλα αιτήματα των διαδηλωτών, όπως εκείνο για τη διεξαγωγή ανεξάρτητης έρευνας για τη χρήση εκτεταμένης αστυνομικής βίας εις βάρος των διαδηλωτών. Οι τελευταίοι ζητούν, επίσης, την απελευθέρωση όσων κρατούνται χωρίς κατηγορίες.

Μετά την ανακοίνωση από την Λαμ η αεροπορική εταιρεία του Χονγκ Κονγκ Cathay Pacific ανακοίνωσε με τη σειρά της ότι ο πρόεδρός της Τζον Σλόζαρ παραιτείται από την θέση του και θα αντικατασταθεί από τον Πάτρικ Χίλι. Η παραίτηση του 63χρονου Σλόζαρ ακολουθεί εκείνη του διευθύνοντος συμβούλου της εταιρείας Ρούπερτ Χογκ τον περασμένο μήνα εξαιτίας της ανάμειξης μελών του προσωπικού της αεροπορικής εταιρείας στις διαδηλώσεις στο Χονγκ Κονγκ. Ο διορισμός του Χίλι θα τεθεί σε ισχύ από τις 6 Νοεμβρίου, κατά την ετήσια συνέλευση της εταιρείας.

Σχεδόν καθημερινά Χονγκ Κονγκ οργανώνονται κινητοποιήσεις σε ένδειξη διαμαρτυρίας για την καταπάτηση των ελευθεριών και τις εντεινόμενες παρεμβάσεις του Πεκίνου, προκαλώντας την μεγαλύτερη κρίση που βιώνει η πρώην βρετανική αποικία μετά την επανένωση με την Κίνα, το 1997.

Το μαζικό κύμα αμφισβήτησης γεννήθηκε στις αρχές Ιουνίου, λόγω του αμφιλεγόμενου νομοσχεδίου για την έκδοση υπόπτων από το Χονγκ Κονγκ για να δικασθούν στην Κίνα. Έκτοτε οι διεκδικήσεις διευρύνθηκαν σημαντικά για να καταγγείλουν την αστυνομική βία, την υποχώρηση των ελευθεριών και τις παρεμβάσεις της Κίνας στο Χονγκ Κονγκ.